Over 1000 straffedømte sendt ut av Norge i 2011
I fjor returnerte Politiets utlendingsenhet (PU) i alt 4744 personer uten lovlig opphold. Av disse ble 1482 asylsøkere returnert med tvang etter endelig avslag på sin søknad om retur i løpet av 2011. - Uttransportering er en prioritert oppgave, og tallet på tvangsreturer vil holde seg på omtrent tilsvarende nivå også i 2012, sier sjef for Politiets utlendingsenhet, Ingrid Wirum. Blant de uttransporterte straffedømte var 117 personer fra Litauen, 116 fra Nigeria, 113 fra Polen og 111 fra Romania. Disse fire landene utgjorde til sammen 44 prosent på statistikken.Mange som hadde fått endelig avslag på sin asylsøknad, valgte i fjor å reise hjem frivillig. Til sammen 1812 personer foretrakk en såkalt «frivillig» retur. Det er det høyeste antallet frivillige returer noensinne. Utlendingsdirektoratet presenterte tirsdag årstallene for retur av personer uten lovlig opphold i Norge. UDI-direktør Ida Børresen sier de har satt i gang flere tiltak for å øke frivillige returer. Tiltakene har gitt resultater og tallene viser en økning på 25 prosent i forhold til året før.- For UDI har det vært en viktig satsing i 2011 å få flere personer med endelig avslag til å velge å reise hjem frivillig, istedenfor at de lever ulovlig i Norge og blir sendt hjem med tvang, sier Børresen. I 2007 var tallet på frivillige returer på 443 personer. I 2009 var antallet kommet opp i 1019.De aller fleste av dem som returnerer frivillig etter avslag på asylsøknaden, kan søke om støtte på inntil 20.000 kroner. For Irak og Afghanistan er beløpet satt høyere. For disse landene er maksbeløpet satt til 35.000 kroner for å hjelpe dem som returnerer til å etablere seg hjemlandet. - Når vi ser på statistikken fra ordningen med frivillige returer startet i 2002 og fram til i dag, så ser vi at nærmere 10.000 personer har valgt den ordningen, sier Børresen.Norsk organisasjon for asylsøkere (NOAS) skriver i en kommentar til tirsdagens presentasjon at de ønsker seg en styrking av de positive returtiltakene og et sterkere søkelys på arbeidet med rådgivning til personer som har fått endelig avslag, slik at flere velger frivillig retur. - Vi ser det videre som returfremmende at personer i større grad enn i dag får anledning til å arbeide i påvente av en avgjørelse i deres sak. Vi er også enige med utlendingsforvaltningen og departementet om at retur er et viktig element i en fungerende asylordningen. Men NOAS mener det er grunn til bekymring for den humanitære situasjonen for de lengstværende asylsøkerne med endelig avslag. (©NTB)
I fjor sendte Norge ut mer enn 1000 straffedømte uten lovlig opphold. Det er en økning på 50 prosent fra året før.